《次韵卫知机秀才梅花》
宋代·喻良能

东君调护亦多情，瘦比夷齐彻骨清。
有韵绿毛时倒挂，无尘白鹭可同盟。
未应桃叶能称姊，若齿山樊定是兄。
何事故园频入梦，疏枝新赏玉谿晴。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。